MASTER เข้าถือ “WIND Clinic” 40% โบรกชี้รับรู้กำไรเต็มปี 67 เพิ่ม 20 ล้าน อัพเป้า 85 บ.
MASTER เข้าถือ “WIND Clinic” สัดส่วน 40% ลุยธุรกิจคลินิกเสริมความงาม คาดเสร็จไตรมาส 3/66 พร้อมจัดตั้งบริษัทลูก “มาสเตอร์ อินโนเวชั่น” เดินหน้าผลิต-จำหน่ายเครื่องสำอาง โบรกคาดรับรู้กำไรเต็มปี 67 เพิ่มอีก 20 ล้าน อัพราคาเป้าหมายใหม่ 85 บาท 
MASTER เข้าถือ “WIND Clinic” สัดส่วน 40% ลุยธุรกิจคลินิกเสริมความงาม คาดเสร็จไตรมาส 3/66 พร้อมจัดตั้งบริษัทลูก “มาสเตอร์ อินโนเวชั่น” เดินหน้าผลิต-จำหน่ายเครื่องสำอาง โบรกคาดรับรู้กำไรเต็มปี 67 เพิ่มอีก 20 ล้าน อัพราคาเป้าหมายใหม่ 85 บาท
2 พ.ค. 2566

นายแพทย์ระวีวัฒน์ มาศฉมาดล ประธานเจ้าหน้าที่บริหาร บริษัท มาสเตอร์ สไตล์ จำกัด (มหาชน) หรือ MASTER เปิดเผยว่า เมื่อวันที่ 27 เมษายน 2566 ที่ประชุมคณะกรรมการบริษัทฯ ครั้งที่ 3/2566 ได้มีมติอนุมัติให้ MASTER เข้าซื้อหุ้น บริษัท มีแพลนดี จำกัด (มีแพลนดี) ผู้ดำเนินกิจการคลินิกเสริมความงามภายใต้ชื่อ “WIND Clinic”
โดยเข้าซื้อหุ้นสามัญเดิมจากผู้ถือหุ้นเดิมของ มีแพลนดี และหุ้นสามัญเพิ่มทุน รวมเป็นจำนวน 5,333 หุ้น มูลค่าที่ตราไว้หุ้นละ 100 บาท คิดเป็น 40% ของทุนจดทะเบียนของ มีแพลนดี โดยมีมูลค่าการซื้อขายลงทุน 64 ล้านบาท ซึ่งจะลงนามในสัญญาซื้อขายหุ้นวันที่ 28 เมษายน 2566 และคาดว่าการดำเนินการเกี่ยวกับการเข้าลงทุน จะแล้วเสร็จภายในไตรมาส 3/2566
“มีแพลนดี ประกอบกิจการคลินิกเสริมความงาม ให้คำปรึกษาและบริการดูแลทางด้านสุขภาพ ด้านผิวพรรณและตรวจรักษา ซึ่งให้บริการทั้งหมด 2 สาขา ได้แก่ สาขากรุงเทพมหานคร (เลียบด่วน) และสาขาอุบลราชธานี ซึ่งเป็นกิจการที่มีความเกี่ยวข้องกับธุรกิจหลักของบริษัทฯ โดย การลงทุนใน มีแพลนดี จึงทำให้บริษัทฯ สามารถขับเคลื่อนธุรกิจให้เติบโตมากขึ้น ขยายฐานลูกค้า เพิ่มความสามารถในการให้บริการ และผลตอบแทนให้กับบริษัทฯ” นายแพทย์ระวีวัฒน์ กล่าว 
นางสาวลภัสรดา เลิศภานุโรจ รองประธานเจ้าหน้าที่บริหาร MASTER กล่าวว่า บริษัทยังได้ดำเนินการจัดตั้งบริษัทย่อยในชื่อ “บริษัท มาสเตอร์ อินโนเวชั่น จำกัด” ด้วยทุนจดทะเบียนชำระแล้ว 1 ล้านบาท เพื่อดำเนินธุรกิจด้านการผลิต นำเข้า ส่งออก จำหน่ายผลิตภัณฑ์เครื่องสำอาง เครื่องประทินโฉม เวชภัณฑ์ เวชสำอาง และผลิตภัณฑ์เพื่อความงามทุกชนิด เตรียมขยายการจำหน่ายผลิตภัณฑ์ทั้งออฟไลน์ และออนไลน์
ทั้งนี้ บริษัทตั้งเป้าหมายปิดดีลซื้อกิจการ (M&amp;A) จำนวน 3 ดีล ภายในปี 2566 ซึ่งปัจจุบันบริษัทอยู่ระหว่างศึกษาการเข้าลงทุนในธุรกิจเสริมความงาม คาดว่าจะสามารถปิดได้ 1 ดีล ภายในครึ่งปีแรกของปี 2566 โดยแหล่งเงินทุนจะมาจากเงินที่ได้จากการระดมทุนเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO)
นอกจากนี้ บริษัทยังมองโอกาสในการขยายธุรกิจอย่างต่อเนื่อง เพื่อสร้างการเติบโตอย่างต่อเนื่อง ขณะที่คงเป้าหมายการเติบโตในช่วง 3 ปีข้างหน้า (ปี 2566-2568) บริษัทจะมีรายได้เติบโตที่ระดับ 40% ต่อปี จากการขยายธุรกิจตามแผน โดยยังคงชูจุดแข็งการเป็น Well Tech หรือการรักษาสุขภาพแบบใช้เทคโนโลยีเข้ามาช่วยในการให้บริการลูกค้า
ด้าน ทางฝ่ายนักวิเคราะห์ FSS ประเมินกำไรปี 2567 ของมีแพลนดีอาจทำได้ราว 50 ล้านบาท (net margin 25%) ภายใต้สัดส่วนการถือหุ้น 40% คาด MASTER จะรับรู้กำไรในปี 2567 เต็มปีได้ราว 20 ล้านบาท คิดเป็นสัดส่วน 4% ของคาดการณ์กำไรปี 2567 อยู่ที่ 540 ล้านบาท เพิ่มขึ้น 25.4% เมื่อเทียบกับงวดเดียวกันของปีก่อนจะเป็นบวกต่อราคาเป้าหมายปี 2567 ราวประมาณ 3 บาท จากเดิม 82 บาท จะเป็น 85 บาท
โดยหลังจาก MASTER ประกาศเข้าซื้อหุ้น 40% ในบจ.มีแพลนดี ซึ่งดำเนินธุรกิจคลีนิคเสริมความงามชื่อ WIND Clinic ปัจจุบันมี 2 สาขาที่ กทม. (เลียบด่วน) และอุบลราชธานี โดยจัดตั้งบริษัทมาตั้งแต่ปี 2559 เบื้องต้นยังไม่ทราบมูลค่าเงินลงทุน คาดไม่เกิน 100 ล้านบาท คาดดีลนี้จะแล้วเสร็จและเริ่มรวมงบ แม้ถือ 40% แต่มีคณะกรรมการบริษัท ซึ่ง MASTER จะรับรู้แบบรวมงบการเงิน
โดยข้อมูลจาก กท.พาณิชย์ ในปี 2564 บริษัท มีแพลนดี จำกัด มีรายได้อยู่ที่ราว 20 ล้านบาท และขาดทุน 2.2 ล้านบาท แต่เป็นปีที่โดนระบาดจากโควิดเบื้องต้นคาดว่าปี 2565 มีรายได้ 80 ล้านบาท และกำไรฟื้นตัว 20 ล้านบาท โดยบริษัทตั้งเป้ารายได้ปี 2566 อยู่ที่ 150 ล้านบาท และปี 2567 ประเมินรายได้อยู่ที่ 200 ล้านบาท ถัดมาในปี 2568 ประเมินรายได้อยู่ที่ 300 ล้านบาท